**Informatīvais ziņojums**

**„Par Latvijas prezidentūras Eiropas Savienības Padomē nodrošināšanā nominēto nodarbināto mācībām un piesaisti prezidentūras laikā (2015.gada 1.janvāris līdz 2015.gada 30.jūnijs)”**

Latvijai 2015.gada 1.pusgadā (no 2015.gada 1.janvāra līdz 2015.gada 30.jūnijam) ir jānodrošina prezidentūra Eiropas Savienības Padomē. Latvijas kā prezidējošās valsts uzdevums prezidentūras laikā ir vadīt Eiropas Savienības Padomes darbu, tajā skaitā organizēt, saturiski sagatavot un vadīt darba grupu sanāksmes – gan Eiropas Savienības Padomes, gan citas Eiropas Savienības (turpmāk – ES) un starptautiskas darba grupas, kuras nav tieši saistītas ar ES Padomi. Prezidentūras periodā kopumā plānots vadīt aptuveni 2000 ekspertu līmeņa, vairāk kā 100 vēstnieku līmeņa un 30 ministru līmeņa sanāksmes.

Būtisks priekšnosacījums veiksmīgai Latvijas prezidentūras ES Padomē (turpmāk – prezidentūra) sagatavošanai un nodrošināšanai ir prezidentūrā iesaistītā personāla profesionālā kapacitāte – atbilstošas zināšanas, prasmes un pieredze. Tā kā prezidējošās valsts uzdevumu veikšanai nepieciešamas specifiskas un padziļinātas zināšanas virknē jomu, jau 2013.gada 2.ceturksnī tiks uzsākts intensīvs mācību un profesionālās pieredzes pārņemšanas process.

Kopš 2012.gada rudens ministrijas ir veikušas nozīmīgu darbu, apzinot plašu nozaru ekspertu loku, kā arī identificējot potenciālos darba grupu vadītājus, vietniekus, nozaru ekspertus, ES jautājumu koordinatorus un nozares speciālistus prezidentūras komunikācijas jautājumos.

Nākamais prezidentūras sagatavošanas posms saistās ar nominētā prezidentūras personāla zināšanu un prasmju secīgas un regulāras pilnveidošanas procesu, kas ietver svešvalodu mācības, mācības par ES jautājumiem, iestāžu plānotās mācības nozaru jautājumos, nodarbināto dalību nozaru jautājumu konferencēs, kā arī stažēšanos ES institūcijās un Pastāvīgajā Pārstāvniecībā ES Briselē. Mācības par ES jautājumiem notiks saskaņā ar Eiropas Publiskās administrācijas skolas (*European Institute of Public Administration*) (turpmāk – EIPA) piedāvāto prezidentūras mācību programmu. Savukārt 2013.gada 8.aprīlī darbam prezidentūrā nominētie nodarbinātie uzsāka angļu valodas mācības. Valodas mācībām ir izstrādāta īpaši pielāgota mācību programma, kuras galvenais uzdevums ir paplašināt un nostiprināt ES politiskās un administratīvās terminoloģijas zināšanas, kā arī uzlabot formālās gramatikas un lietišķās saziņas prasmes angļu valodā. Angļu valodas mācības prezidentūrā iesaistītajiem nodrošina uzņēmums SIA Skrivanek Baltic. Mācību programma turpināsies divpadsmit mēnešus, t.i., līdz 2014.gada pavasarim. Angļu valodas mācības notiek ar Valsts kancelejas administrētā Eiropas Sociālā fonda projekta atbalstu, un tās 100% apmērā finansē Eiropas Sociālais fonds.

Visi minētie pasākumi ir nozīmīgs un nepieciešams ieguldījums mūsu valsts cilvēkresursos, kā arī pamats veiksmīgai prezidentūras sagatavošanai un norisei.

1. **Prezidentūras nodrošināšanā iesaistītā personāla mācības**

Prezidentūras nodrošināšanā iesaistītā personāla profesionalitāte ir atkarīga no katra iesaistītā indivīda profesionālajām zināšanām, prasmēm un pieredzes. Lai pilnveidotu zināšanas, kā arī veicinātu nepieciešamās pieredzes uzkrāšanu, plānots īstenot plašu mācību un profesionālās kvalifikācijas celšanas pasākumu programmu (ilustratīvo materiālu par paredzētajām prezidentūras mācībām skat. pielikumā).

Pirmais un visaptverošais prezidentūras mācību etaps, kurā tiks iesaistīts viss apzinātais prezidentūrā tieši[[1]](#footnote-1) iesaistītais personāls, būs EIPA nodrošinātās prezidentūras centralizētās saturiskās mācības, kuras ilgs no 2013.gada maija līdz 2014.gada februāra beigām. EIPA prezidentūras mācību programmas piedāvājums tika atzīts par labāko publiskā iepirkuma konkursā, kas noslēdzās 2013.gada 3.aprīlī. Šajā mācību programmā plānots pievērsties prezidentūrai būtiskiem pamatjautājumiem – ES institucionālais ietvars, ES likumdošanas sistēma un lēmumu pieņemšanas procedūras. Papildus tiks padziļināti apgūti ES dokumentu izstrādes un aprites principi, kā arī dokumentu kā politikas instrumenta izmantošanas iespējas. Darba grupu vadītājiem un vietniekiem plānots atsevišķs mācību cikls, kas tiks veltīts sanāksmju vadīšanas, sarunu vešanas un publiskās runas prasmju pilnveidošanai. Jāuzsver, ka visi mācību programmā iekļautie kursi ir izstrādāti ekspertu līmenim, paredzot, ka mācību dalībniekiem ir labas priekšzināšanas minētajos jautājumos. Mācību galvenais uzsvars un caurvijošā tēma ir prezidentūra, līdz ar to katru mācību programmas tematu plānots skatīt un analizēt no prezidējošās valsts skatupunkta.

EIPA nodrošinātā prezidentūras mācību programma tiks apmaksāta no valsts budžeta līdzekļiem. Ņemot vērā, ka nominēto nodarbināto mācību nodrošināšanā tiks ieguldīti valsts budžeta līdzekļi, ministrijām ir jārūpējas par efektīvu šo līdzekļu izlietošanu. Tas iespējams, ja laikus un precīzi tiek apzināts prezidentūrā tieši iesaistītais personāls un katra nominētā nodarbinātā attiecīgā funkcija prezidentūrā. No līdzekļu racionāla izlietojuma viedokļa tik pat būtiski ir raudzīties, lai nominētā prezidentūras personāla saraksts netiktu mainīts, izņemot atsevišķus gadījumus, piemēram, ja persona pārtrauc darba vai dienesta attiecības vai ir iestājusies ilgstoša darbnespēja. Latvijas prezidentūras Eiropas Savienības Padomē sekretariāts (turpmāk – sekretariāts) lūdz, lai informācija par katru šādu gadījumu un tā pamatojumu tiktu sniegta sekretariātam nekavējoši (nākamajā darba dienā), lai mācību procesā tiktu veiktas nepieciešamās korekcijas. Tāpat, kvalitatīva mācību procesa nodrošināšanai, ar prezidentūru saistītās mācības gan Rīgā, gan Briselē strādājošajiem ir jāuzskata par prioritārām un mācībās iesaistītajiem nodarbinātajiem ir jānodrošina iespēju pilnā apmērā pievērsties mācībām.

Katra izmaiņa un neprecizitāte prezidentūrā iesaistītā personāla sarakstā, katra kavēta vai iztraucēta mācību nodarbība saistās ne vien ar ievērojamām izmaksām, bet arī sagādā neērtības un rada nedrošības sajūtu prezidentūrā iesaistītajām personām, kuras prezidentūras sagatavošanas periodā – pusotru gadu - strādās paaugstinātas un arvien pieaugošas slodzes apstākļos. Vislabākie rezultāti ir sasniedzami savstarpējas solidaritātes un cieņas apstākļos, kur prezidentūrā iesaistītie nodarbinātie var rēķināties ar darba devēju konsekventu atbalstu un nemainīgu personāla politiku.

1. **Prezidentūras nodrošināšanā iesaistītā personāla piesaiste prezidentūras laikā, t.i., no 2015.gada 1.janvāra līdz 2015.gada 30.jūnijam**

Līdz 2013.gada 24.aprīlim ministrijas ir oficiāli nominējušas prezidentūrā iesaistīto personālu. Līdz ar prezidentūrā iesaistītā personāla oficiālā saraksta iesniegšanu sekretariātā, ministrijām jāveic nepieciešamās darbības, lai dokumentētu un atrunātu abu pušu – nominētā nodarbinātā un ministrijas – tiesības un pienākumus attiecībā uz nominētā nodarbinātā dalību prezidentūras mācību procesā, citos prezidentūras sagatavošanas pasākumos laika posmā līdz 2014.gada 31.decembrim, kā arī saistībā ar nominētā nodarbinātā darbu attiecīgajā kapacitātē (darba grupas vadītājs, darba grupas vadītāja vietnieks, nozares eksperts, ES jautājumu koordinators, nozares speciālists prezidentūras komunikācijas jautājumos) prezidentūras laikā, t.i., laika periodā no 2015.gada 1.janvāra līdz 30.jūnijam.

Sekretariāts ir izmantojis iespēju Valsts pārvaldes cilvēkresursu attīstības padomē konsultēties ar nozaru ministrijām, lai vienotos par veiksmīgāko un ministrijām pieņemamāko prezidentūrā iesaistītā personāla nominēšanas un piesaistes modeli. Pēc ministriju pieprasījuma sekretariāts ir izstrādājis un piedāvājis ministrijām prezidentūras personāla parauglīguma projektu, kas ir rekomendējoša rakstura. Ministrijas, atkarībā no izvēlētā personāla vadības modeļa, var pieņemt lēmumu par vēlamo risinājumu attiecībā uz prezidentūrā iesaistītajiem nodarbinātajiem, proti, noslēgt līgumu ar prezidentūrā iesaistītajiem nodarbinātajiem, izdot iestādes vadītāja rīkojumu par nodarbināto iesaisti prezidentūras sagatavošanā un nodrošināšanā vai izvēlēties kombinētu minēto elementu variantu.

Lai nodrošinātu sekmīgu prezidentūras sagatavošanas darbu un veiksmīgu norisi, sekretariāts ir izstrādājis Ministru kabineta protokollēmuma projektu, kurā atrunāti pamatprincipi, kuri jāievēro visām ministrijām, proti, 1) veikt prezidentūrā iesaistītā personāla savlaicīgu nominēšanu, 2) iespēju robežās nodrošināt prezidentūrā iesaistītā personāla nemainīgumu, 3) nominētajiem nodarbinātajiem gan Rīgā, gan Briselē ar prezidentūru saistītās mācības uzskatīt par prioritārām un nodrošināt dalību mācībās atbilstoši nodarbināto iesaistes līmenim un funkcijai.

Ārlietu ministrs E.Rinkēvičs

Vīzas:

valsts sekretārs A.Pildegovičs

Latvijas prezidentūras Eiropas Savienības Padomē

sekretariāta direktore I.Skujiņa

22.05.2013.

1060

L.Tomase, 67011758

linda.tomase@es2015.lv

L.Kalsone, 67011772

liga.kalsone@es2015.lv

1. Prezidentūrā tieši iesaistītais personāls: nominētie darba grupu vadītāji, darba grupu vadītāju vietnieki, vadošie eksperti, Eiropas Savienības jautājumu koordinatori. Atsevišķa mācību programma paredzēta nozares speciālistiem prezidentūras komunikācijas jautājumos. [↑](#footnote-ref-1)